
"Úgy sietek és segítek, hogy közben másokra is figyelek!" Kéklámpás közlekedés a mentőgyakorlatban

Kulcsszavak: Mentőszolgálat; képzés; baleset; mentőkerékpár; biztonság
Tudományos diákköri dolgozatom a megkülönbözetető fény- és hangjelzéssel történő közúti közlekedés területén, az Országos Mentőszolgálatnál a mentőjárművet vezetők közlekedési baleseteivel kapcsolatos ismeretanyagot, a járművezetők felkészültségét, képzési-továbbképzési rendszerét dolgozza fel. Tekintettel arra, hogy bő történelmi ismeretanyag állt rendelkezésre, megismertetem az olvasót az Országos Mentőszolgálat és a szervezett mentés történetével a kezdetektől (1887) egészen a napjainkig terjedő időszakkal a közlekedési területet érintően. Részletes történelmi anyag magába foglalja a közlekedésbiztonság, járműfejlődés és járműspecializáció területét. A dolgozat keretében kérdőíves kutatást végeztem a mentőjárművet vezetők körében, egyrészről a közlekedési balesetek témakörét illetően, másrészről a képzésekhez való hozzáállásukról, amelynek eredményeit az általam készített grafikonok, táblázatos kimutatások segítségével prezentálom.
Bemutatom a folyamatot, amelynek során mentőjármű-vezetővé válik a jelentkező,rávilágítok az Alapképzés fontosságára és hiányosságaira. Kutatásom eredményére, az általam megkérdezett szakemberek, a rendelkezésre álló szakirodalom és saját gyakorlati tapasztalatimra támaszkodva, megállapítást nyert, hogy a mentőjárművet-vezetők képzése, továbbképzése és a napi mentőmunkát érintő szabályozások során feltárt hiányosságok javítására van szükség a még biztonságosabb szolgálatellátás érdekében.
Tudományos diákköri dolgozatom záró részében a kétkerekű járművek mentésben való alkalmazásáról írok, magába foglalva az újonnan indult mentőkerékpáros közlekedést is. Továbbá a nemzetközi fejlesztésekről, lehetőségekről és a külföldi mentőgyakorlatról fogalmazok meg gondolatokat. A múlt feldolgozása, a jelenkor ismeretanyagának áttekintése és a felvázolt problémákra adott megoldási javaslatokat követően a dinamikusan változó környezetünkben a Mentőszolgálatnál
történő szolgálatvállalás biztonságának fokozása várható.



